钦定古今图书集成/理学汇编/学行典/第075卷 > 书经 > 《咸有一德》
## 钦定古今图书集成/理学汇编/学行典/第075卷 > 书经 > 《咸有一德》

天难谌，命靡常。常厥德，保厥位。

〈蔡传〉“天命虽不常，而常于有德”者，“君德有常”，则天命亦常，而“保厥位”矣。

又

惟尹躬暨汤，咸有一德，克享天心。

〈蔡传〉“纯一之德”，不杂不息之义，即上文所谓“常德”也。汤之君臣皆有一德，故能上当天心，受天明命而有天下。

又

今嗣王新服，厥命惟新，厥德终始惟一，时乃日新。

〈蔡传〉《太甲》新服天子之命，德亦当新。然新德之要，在于有常而已。终始有常，而无闲断，是乃所以“日新”也。